የዋጋ ጭማሪው ወደ ሌሎች ሰብሎች ያማተሩ አርሶ አደሮችን ለመመለስ ያግዛል
አዲስ አበባ፡- የቡና ዋጋ ባለፉት ሁለት ወራት ከፍተኛ መሻሻል ማሳየቱ ቀደም ሲል በዋጋ መቀነስ ምክንያት ወደ ሌላ ሰብሎች ፊታቸውን ያዞሩ አርሶ አደሮችን ለመመለስ ወሳኝ መሆኑን የኢትዮጵያ ቡና እና ሻይ ባለስልጣን አስታወቀ፡፡ የባለስልጣኑ የገበያ መረጃና ቁጥጥር ዳይሬክተር አቶ ኸይሩ ኑሩ በተለይ ለአዲስ ዘመን እንደገለፁት፤ ቡና ቀደም ሲል አደረጃጀቱ ፈርሶ እንደማንኛውም የግብርና ምርቶች ተወስዶና በባለቤትነት የሚመራው አጥቶ መቆየቱ ይታወቃል፡፡ በመሆኑም በአገርም ይሁን በዓለም አቀፍ ደረጃ የግብይት ስርዓትን ባልተከተለ መልኩ ሲሰራበት ቆይቷል፡፡ ይህም ከዋጋ ጀምሮ ምርቱ በሁሉም ረገድ እንዲያሽቆለቁል እንዲሁም አገሪቱ ከቡና ዘርፍ በሚፈለገው መጠን ተጠቃሚ እንዳትሆን አድርጓታል፡፡ይሁንና ከ2007 ዓ.ም ጀምሮ መንግሥት ዘርፉ ራሱን ችሎ መቋቋም እንዳለበት በመወሰንና በባለስልጣን ደረጃ አደረጃጀት በማዋቀር ወደ ሥራ በመግባቱና የተለያዩ የማሻሻያ ተግባራትን  በማከናወኑ የአገሪቱ ቡና በተለይ ባለፉት አራት ዓመታት ውስጥ ከወደቀበት እያንሰራራ ይገኛል፡፡‹‹ባለፉት ሁለት ዓመታት ዓለምአቀፉ ዋጋ በመቀነሱ የኢትዮጵያ ቡናም መቀነስ ግድ ሆኖበት ነበር፤ በዚህ ዓመት በተለይ ያለፉት ሁለት ወር ግን በእጅጉ መሻሻል አሳይቷል፡፡›› ያሉት አቶ ሃያሉ፣ ይህም ቀደም ሲል በዋጋ መውረድ ምክንያት ወደ ሌላ ሰብሎች ፊታቸውን ያዞሩ አርሶ አደሮችን ለመመለስ ወሳኝ መሆኑን አብራርተዋል፡፡እንደየ አካባቢው ቢለያይም እሸት ቡና ከ15 እስከ 25 በመቶ፣ በዓለም አቀፍ ደረጃ ተፈላጊ የሆነው የይርጋ ጨፌና የሐረር ቡናም እስከ 30 በመቶ ጭማሪ አሳይተዋል፡፡›› ሲሉ የተናገሩት ዳይሬክተሩ፣ የዘንድሮ ጭማሪም ከቀደመው በእጅጉ የላቀ ስለመሆኑ አመልክተዋል፡፡ለዚህም ባለስልጣን መስሪያ ቤቱ ከዘርፉ ተዋናዮች በተለይ ከቡና ላኪዎች፣ አቅራቢዎችና አርሶ አደሩ ጋር በመሆን የተለያዩ ተግባራትን ማከናወኑን አቶ ሃይሉ ጠቅሰው፣ ዘንድሮ ለላኪዎችም በቀጥታ ትስስር አስተማማኝ የገንዘብ ስርዓት መተግበሩን ሲያረጋጋጡ ከገዥዎቻቸው ጋር ውለታ እየገቡ በተሻለ ዋጋ ከአርሶ አደሩ መግዛት ስለመጀመራቸውም አስታውቀዋል፡፡ዳይሬክተሩ፣ የቡና ዋጋ መጨመር ፋይዳው ሁለንተናዊ መሆኑንም ጠቁመዋል፡፡ በተለይ አርሶ አደሩ ዋጋ ካወጣለት ቡናን እየነቀለ ሌሎች ሰብሎችን እንዳያማትር የሚያደርግ መሆኑን አስረድተዋል፡፡ ከዚህም በላይ አገሪቱ ከውጭ ምንዛሬ የምታገኘውን ተጠቃሚነት ለማጎልበትም ትልቅ አቅም የሚፈጥርና እንደ ስኬት ሊወሰድ የሚችል ስለ መሆኑም አብራርተዋል፡፡የቡና ምርት ገበያ ላይ የሚስተዋለውን ኮንትሮባንድ፣ የተደራጀ ስርቆትና ዝርፊያ መሻሻል ማሳየቱን ጠቁመው፤ የምርት ማጓጓዙ በባቡር መሆኑ በተለይ ቅሸባን በመከላከል ረገድ ለውጥ በመገኘቱ አቅም መፍጠሩንም አመላክተዋል፡፡ ዓለም አቀፍ የቡና ቀን ከጥር 25 እስከ 30 ቀን 2012 ዓ.ም ድረስ በዓለም አቀፍ ደረጃ በመከበር ላይ ይገኛል፡፡ አዲስ ዘመን ጥር 26/2012ታምራት ተስፋዬ